שם המאמר: ניתוב לשוני פיזיולוגי (נ.ל.פ)- Neuro Linguistic Programming
מאת: מאיר שמעון עשור

תחומי הייעוץ והטיפול מגוונים ורבים. כיום קיימות מגוון רחב של שיטות, גישות והתמחויות בתחומי הייעוץ והטיפול האישי, זוגי ומשפחתי. מטרת מדור זה היא לשפוך אור על עולם הייעוץ והטיפול ומושגיו ובכך לחשוף ולקרב את המושגים יותר הן למטפלים והן לציבור הרחב. 

הפעם עוסק המדור ב  NLP שהיא שיטת טיפול המוכרת בעולם כמודל של תקשורת שממנו פותחו טכניקות טיפוליות רבות.

שלושת האותיות שמרכיבות את ראשי התיבות של ה- NLP כוללות בקיצור נמרץ את יסודות התהליך המורכב כולו:
neuro - N – העיקרון העצבי (פזיולוגי) המבוסס על תהליכים נוירולוגיים במוח שתפקידם לקלוט שדרים מכל החושים - ראיה, שמיעה, קינסטטיקה (מגע), ריח וטעם, לעבדם ולתרגמם לחוויות. שיטת ה NLP מדגישה כי כל אדם מתרגם אירועים באופן שונה. כך יוצא שכל אחד מאיתנו קולט את העולם באופן ייחודי. על כן קיימות דרכים שונות בכדי לאבחן את סגנון הקליטה הייחודי של האדם ולפעול בהתאם.

linguistic - L – העיקרון הלשוני. לפי עיקרון זה אפשר לזהות את הפעילות המוחית (N) בעזרת ניתוח של דגמים לשוניים המבוטאים בתקשורת מילולית. לדוגמא, יש אנשים שיאמרו: אני רואה שזה לא ילך. אחרים יאמרו: אני מרגיש שזה לא ילך. לפי שיטת ה- NLP, הבדלים מסוג זה מצביעים על סגנון שונה של עיבוד נתונים נוירולוגי ומרמזים גם על תהליכי החשיבה האינדיבידואליים. השיטה מייחסת חשיבות רבה למילים ויצרה מודל על לחשיפת הרבדים העמוקים המסתתרים מתחת למילים המדוברות.

programming - P  - עיקרון התכנות (ניתוב) לפיו ניתן לארגן את תוצאות הניתוח של הפעילות המוחית (N) והלשונית (L) ולבנות לפיהם תוכנית טיפולית (P). התוכנית תורכב משלבים ותכלול הגדרת מטרות ותכנון הדרכים להשגתן.

היסטוריה ותהליך יצירת השיטה
שיטת ה- NLP החלה להתפתח בארצות הברית באמצע שנות השישים. שני מדענים, ד"ר ריצ'רד בנדלר המתמטיקאי ופרופסור ג'ון גרינדר הבלשן חברו יחד בניסיון לפענח את חידת האינטואיציה הטיפולית. הם הוקסמו מיכולתם של מטפלים מוכשרים במיוחד להביא לשינוי דרמטי בחיי מטופליהם ושאלו את עצמם כיצד פועלים אנשים אלה ומה מייחד את התקשורת שלהם, כמו כן - האם יש דפוסי תקשורת מסוימים החוזרים על עצמם? בנדלר וגרינדר הניחו שאם אדם אחד יכול להצליח, משמעות הדבר שגם אחרים יכולים לעשות זאת. מה שנותר הוא לבודד את מרכיבי התקשורת הייחודיים ולארגנם כך שניתן יהיה להעבירם הלאה.

ארבעת גאוני תקשורת שהשפיעו על יוצרי ה- NLP בתחילת דרכם היו מגדולי המטפלים בארצות הברית אז. ד"ר מילטון אריקסון - אבי ההיפנותרפיה המודרנית והטיפול קצר המועד. וירג'יניה סאטיר – עובדת סוציאלית ומטפלת משפחתית מבריקה. ד"ר פריץ פרלס – אבי תורת הגשטלט. ד"ר גרגורי בייטסון – אנתרופולוג וביולוג מפורסם.

בנדלר וגרינדר לקחו את הארבעה כמודלים והחלו לחקור באופן מדוקדק את מאפייני התקשורת שלהם. הם צפו בהם דרך מראה חד כיוונית, צילמו טיפולים, ראיינו מטופלים וגם את ארבעת המודלים עצמם. לאחר צפייה וחקירה ממושכת היה בידיהם חומר הגלם שממנו 'זיקקו' את הכללים הראשונים של ה- NLP. ב-1975 יצא לאור סיפרם הראשון: "The Structure of Magic". מאז ועד היום השתכללה שיטת הטיפול מאוד, נבנו טיפולים ייחודיים לבעיות שונות והתרחב מאוד סגל העוסקים בנושא. כמו כן החלה השיטה להוות כלי עזר לא רק בתחום הטיפולי אלא גם בתחום העסקי. אנשי הכלכלה איתרו את הפוטנציאל הגלום ב-NLP כמודל לתקשורת אפקטיבית לשם ניהול משא ומתן ולצורכי שכנוע בעת מכירה. ה- NLP נמצא בשימוש גם בתחום הספורט שכן הוכח כי ספורטאים יכולים לשפר באופן משמעותי את ביצועיהם  על ידי יישום עקרונות השיטה.
יישומי שיטת ה-NLP
יתרונה הטיפולי של ה- NLP בכך שהיא מאפשרת לכל אדם להשיג גמישות התנהגותית ומחשבתית, ובעקבות כך גם הסתגלות קלה יותר למצבים רגשיים. ה- NLP מאפשר לפתור בעיות בזמן קצר, תוך הגדרת מטרה באופן ברור ושימוש בכוחו המופלא של הדמיון. ה- NLP מתאים לכל אדם. מי שהוסמך לטפל ב- NLP יוכל בקלות להתאים תהליכי NLP לנושאים טיפוליים שונים כגון שינוי הרגלים (עישון, תזונה, פעילות ספורטיבית וכדומה), פתרון בעיות שמקורן בילדות, מצבים של חרדה ודיכאון, פתרון או תמיכה בבעיות בריאותיות רבות, טיפול באלרגיות, בפוביות, בתלות, שינוי רגשות, אמונות, ערכים ועוד. ניתן להתאים הנחיית NLP גם לאנשים המוגבלים בשכלם וגם לילדים. במקרה זה יש לוותר על תהליכי NLP הכוללים יכולת לחשיבה מופשטת, אך ניתן למצוא תהליך מתאים אחר שיאפשר עבודה באמצעות NLP.

מבחר דוגמאות לכלים שימושיים:
הצבת מטרה מוגדרת באופן חיובי תוך התמקדות בתחום ההשפעה של המטופל.
עיגון- יצירת קשר בין חוויה לתגובה באמצעות אחד החושים.
שימוש בנרטיביים סמליים: דימויים ומשלים כדי לתקשר עם העולם הפנימי הלא מודע ולהפנים מסרים חיוביים.
שימוש במרכיבי החושים כדי ליצור שינויים בהרגשה ובהתנהגות.

שימושים אפשריים:

ריפוי מטראומות, פתרון קונפליקטים, שינוי אמונות והרגלים ומימוש עצמי, טיפוח מיומנויות תקשורת, שיפור ומיקוד חשיבה, שיפור התנהגות והרגשה.

יתרונות השיטה:

שינוי בתוך זמן קצר, תוצאות לטווח ארוך, אחוזי הצלחה גבוהים, גישה חיובית, מעצימה, המטפחת חיבור ליכולות ולמשאבים., התמקדות בפתרונות ולא בבעיות.

השיטה מיושמת בהצלחה במגוון של תחומים: טיפול, ריפוי, חינוך, ניהול, שיווק, אימון אישי ומקצועי ועוד.

גישות ושיטות
קורס נלפ 
